Landsrettens kendelse om udvisning stadfæstes
Ret: Højesteret (3. instans)
Faggruppe: Straffesag — Øvrige straffesager
Sagsemner: Strafferetlige sanktioner og andre foranstaltninger;
Udlændinge;

Udvisning ikke ophævet

Sag 127/2020

Kendelse afsagt den 22. december 2021

Anklagemyndigheden
mod
T

Oplysningerne om den udviste T’s PTSD udgjorde ikke sådanne væsentlige ændringer i
T’s forhold, at udvisningen kunne ophæves

Sagen angik, om udvisningen af T skulle ophæves, fordi der forelå væsentlige ændringer i hans
forhold som følge af de nu foreliggende oplysninger om hans PTSD.

Højesteret bemærkede, at udsendelse af en udlænding, der lider af en fysisk eller psykisk
sygdom, til et land, hvor mulighederne for behandling af lidelsen er ringere end i
medlemsstaten, efter Den Europæiske Menneskerettighedsdomstols praksis i helt særlige
tilfælde kan rejse spørgsmål i forhold til menneskerettighedskonventionens artikel 3.

Højesteret tiltrådte med henvisning til Domstolens praksis og sagens oplysninger, at de nu
foreliggende oplysninger om T’s PTSD og den medicinske behandling heraf ikke udgjorde
sådanne væsentlige ændringer i hans forhold, som kunne begrunde ophævelse af udvisningen.

Højesteret stadfæstede herved landsrettens kendelse.